
B7‑0519/2011
Europa-Parlamentets beslutning med anmodning om en udtalelse fra Domstolen om EU-Marokko-fiskeripartnerskabsaftalens forenelighed med traktaterne

Europa-Parlamentet,
–
der henviser til artikel 3, stk. 5, og artikel 21 i traktaten om Den Europæiske Union,
–
der henviser til artikel 218, stk. 6 og 11, i traktaten om Den Europæiske Unions funktionsmåde,

–
der henviser til Rådets forordning (EF) nr. 764/2006 af 22. maj 2006 om indgåelse af en fiskeripartnerskabsaftale mellem Det Europæiske Fællesskab og Kongeriget Marokko
,

–
der henviser til forslag til Rådets afgørelse om indgåelse af en protokol om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Kongeriget Marokko,
 og til Rådets anmodning om Parlamentets godkendelse
,

–
der henviser til forretningsordenens artikel 90, stk. 6,

A.
der henviser til, at den første protokol om fiskeripartnerskabsaftalen mellem Det Europæiske Fællesskab og Kongeriget Marokko udløb den 28. februar 2011;
B.
der henviser til, at der blev undertegnet en ny protokol om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Kongeriget Marokko, den 13. juli 2011;
C.
der henviser til, at indgåelsen af den nye protokol kræver Parlamentets godkendelse inden den endelige vedtagelse i Rådet;

D.
der henviser til, at anvendelsesområdet for den nye protokol omfatter farvandene ud for Vestsahara, der har været på De Forenede Nationers liste over ikke-autonome territorier siden 1963; 

E.
der henviser til, at økonomisk virksomhed, der berører et ikke-autonomt territoriums naturressourcer, i henhold til folkeretten skal udøves til gavn for befolkningen i det pågældende territorium og i overensstemmelse med dens ønsker; der henviser til, at det ikke er blevet påvist, at EU’s finansielle bidrag anvendes til gavn for befolkningen i Vestsahara; 
F.
der henviser til, at der er tale om bindende forpligtelser ikke blot for Marokko, men også for EU som den part, der først og fremmest nyder godt af fiskeripartnerskabsaftalen og den tilknyttede protokol;

1.
mener, at der er juridisk usikkerhed om, hvorvidt den nye protokol er i overensstemmelse med folkeretten for så vidt angår det ikke-autonome territorium Vestsaharas samfundsøkonomiske interesser og udnyttelsen af dets naturressourcer, og at der således er juridisk usikkerhed om, hvorvidt den nye protokol er forenelig med traktaterne på dette punkt;

2.
vedtager at anmode Domstolen om en udtalelse om den ovennævnte protokols forenelighed med traktaterne;

3.
pålægger sin formand at sende denne beslutning til Rådet og Kommissionen til orientering og træffe de nødvendige foranstaltninger til at indhente en sådan udtalelse fra Domstolen.

